วงจรปิดมัด “บรรยิน” เอี่ยวทีมอุ้มฆ่าพี่ชายผู้พิพากษาคดีโอนหุ้น “เสี่ยชูวงษ์”
ชุดสืบสวนคลี่คลายคดี เปิดหลักฐานกล้องวงจรปิดมัดตัว "บรรยิน” เอี่ยวทีมอุ้มฆ่าพี่ชายผู้พิพากษาคดีโอนหุ้น “เสี่ยชูวงษ์” 
ชุดสืบสวนคลี่คลายคดี เปิดหลักฐานกล้องวงจรปิดมัดตัว "บรรยิน” เอี่ยวทีมอุ้มฆ่าพี่ชายผู้พิพากษาคดีโอนหุ้น “เสี่ยชูวงษ์”
27 ก.พ. 2563

ผู้สื่อข่าวรายงานความคืบหน้าคดีอุ้มฆ่า นายวีรชัย ศกุนตะประเสริฐ พี่ชายของ น.ส.พนิดา ศกุนตะประเสริฐ ผู้พิพากษาอาวุโสศาลอาญากรุงเทพใต้ ที่รับผิดชอบคดีโอนหุ้นมูลค่ากว่า 300 ล้านบาทของนายชูวงษ์ แซ่ตั๊ง ซึ่งมีพ.ต.ท.บรรยิน ตั้งภากรณ์ อดีตรัฐมนตรีช่วยว่าการกระทรวงพาณิชย์ และอดีต ส.ส.นครสวรรค์ ตกเป็นผู้ต้องหา
โดยระบุว่า ชุดคลี่คลายคดีตรวจสอบพบหลักฐานเพิ่มเติม เป็นภาพจากกล้องวงจรปิดจับภาพเหตุการณ์ช่วงเช้าวันที่ 4 ก.พ.63 ก่อนก่อเหตุอุ้มฆ่าพี่ชายผู้พิพากษา ซึ่งเป็นการนัดเจอกันของ พ.ต.ท. บรรยิน และ ด.ต. ธงชัย วจีสัจจะ หรือ สจ.อ๊อด ผู้จัดหาทีมอุ้มฆ่า
ทั้งนี้ ภาพจากกล้องวงจรปิด พบรถยนตร์กระบะโตโยต้าวีโก้ สีขาว ทะเบียน กน 919 นครสวรรค์ ของ ​สจ.อ๊อด ซึ่งมีนายชาติชาย เมณฑ์กุล และ นายประชาวิทย์ ศรีทองสุข นั่งมาด้วย ขับมาจอดที่บริเวณหน้าโรงพยาบาลส่งเสริมสุขภาพตำบล เมื่อเวลา 10.26 น.
จากนั้นจอดรออยู่ประมาณ 3 นาที รถยนต์ฟอร์ด เอเวอร์เรสต์ สีดำ ทะเบียน กร 39 นครสวรรค์ ของ พ.ต.ท.บรรยิน ที่มีนายมานัส ทับนิล เป็นคนขับ พ.ต.ท.บรรยิน และนายณรงศักดิ์ ป้อมจันทร์ นั่งมาในรถ ขับเข้ามาจอดเทียบ จากนั้น นายชาติชาย และ นายประชาวิทย์ ลงจากรถ สจ.อ๊อด ไปขึ้นรถของ พ.ต.ท.บรรยิน ก่อนที่รถทั้ง 2 คันจะขับแยกย้ายกันไป และเกิดเหตุอุ้มพี่ชายผู้พิพากษาอาวุโสในช่วงเย็นวันเดียวกัน
อย่างไรก็ตาม แม้เจ้าหน้าที่ยังหาชิ้นส่วนร่างผู้ตาย​ที่เป็นหลักฐานสำคัญไม่ครบ อีกทั้ง พ.ต.ท.บรรยิน ยังคงให้การปฏิเสธว่าไม่มีส่วนเกี่ยวข้อง แต่จากหลักฐานกล้องวงจรปิด อีกทั้งคำให้การของผู้ก่อเหตุที่ให้การรับสารภาพโดยซัดทอด พ.ต.ท.บรรยิน เป็นผู้สั่งการ แสดงให้เห็นถึงความเชื่อมโยงของผู้ร่วมก่อเหตุทั้ง 6 คน
อีกทั้งปมอุ้มฆ่าพี่ชายผู้พิพากษายังมีมูลเหตุเชื่อมโยงกับคดีฆาตกรรมนายชูวงษ์ แซ่ตั๊ง หรือเสี่ยจืด เมื่อปี 2558 ปมโอนหุ้นร่วม 300 ล้านให้พริตตี้และโบรกเกอร์สาว เนื่องจาก พ.ต.ท.บรรยิน ซึ่งตกเป็นจำเลย ถูกตั้งข้อหาร่วมกันฆ่าผู้อื่นโดยเจตนาโดยไตร่ตรองไว้ก่อน ต้องการบีบบังคับน.ส.พนิดา ผู้พิพากษาอาวุโสศาลอาญากรุงเทพใต้ ให้ยกฟ้อง ก่อนที่ศาลนัดฟังคำพิพากษาในวันที่ 20 มี.ค.นี้ ตามคำให้การของผู้ต้องหาที่ร่วมก่อเหตุ
ทั้งนี้ พ.ต.ท.บรรยิน และผู้ต้องหาที่ร่วมกันก่อเหตุ รวม 6 คน ได้ยื่นคำร้องต่อศาลอาญาคดีทุจริตและประพฤติมิชอบกลางวานนี้ (26 ก.พ.) ขอปล่อยตัวชั่วคราว แต่ศาลไม่อนุญาตให้ประกันตัวตามคำคัดค้านของพนักงานสอบสวน โดยให้เหตุผลว่าผู้ต้องหาเป็นผู้มีอิทธิพล คดีมีอัตราโทษสูง และเกรงว่าจะไปข่มขู่พยาน เจ้าหน้าที่กรมราชทัณฑ์จึงได้ควบคุมตัวผู้ต้องหาทั้งหมดขึ้นรถของกรมราชทัณฑ์ไปคุมขังยังเรือนจำพิเศษกรุงเทพทันที